
Сәүдә-сәнәгать палаталары бизнес, җәмгыять һәм хакимиятнең эшкуарлык эшчәнлегенә ярдәм итү, илнең тотрыклы социаль-икътисадый үсешен тәэмин итү буенча конструктив диалогында мөһим роль уйный. Бүген бу хакта Татарстан Республикасы Президенты Рөстәм Миңнеханов Сәүдә һәм сәнәгать палаталарының халыкара системасы эшчәнлегенә багышланган пленар дискуссиядә хәбәр итте.

Чара «Казан Экспо» мәйданчыгында «Россия – Ислам дөньясы: KazanSummit 2021» XII халыкара икътисадый саммиты кысаларында узды.

Рөстәм Миңнеханов билгеләп үткәнчә, бүген Татарстан Сәүдә-сәнәгать палатасы – республиканың эре һәм абруйлы бизнес-җәмәгатьчелеге, анда ике меңнән артык әгъза тора. Пандемия вакытында Палата үзен бизнеска ярдәм итүнең нәтиҗәле коралы буларак күрсәтте, хакимият органнарының әлеге институт белән хезмәттәшлегенең мөһимлеген тагын бер кат раслады.

ТР Президенты ассызыклаганча, Татарстан – Россиянең алдынгы һәм икътисадый яктан алга киткән төбәкләренең берсе. Республика актив тышкы икътисадый эшчәнлек алып бара. Узган ел Татарстанның сәүдә партнерлары арасында160ка якын ил бар иде.

«Сәүдә-сәнәгать палатасы республиканың тышкы икътисадый эшчәнлеге үсешендә мөһим урын алып тора. Ул безнең бизнесның дөньякүләм хуҗалык элемтәләре системасына интеграцияләнүенә ярдәм итә, товарлар экспортына булыша, эшлекле миссияләр оештыра. Мондый тыгыз эш алга таба да дәвам итәр, дип ышанам», - диде Рөстәм Миңнеханов.

ТР Президенты билгеләп үткәнчә, чит ил Сәүдә-сәнәгать палаталарының эш тәҗрибәсе Татарстан өчен кызыклы. «Без чит ил партнерлары белән иң киң хезмәттәшлеккә әзер. Бүгенге дискуссия нәтиҗәле һәм уңышлы булыр дип өметләнәм», - дип өстәде Рөстәм Миңнеханов.

Чарада Россия ССП вице-президенты Владимир Падалко, Татарстан Республикасы Сәүдә-сәнәгать палатасы идарәсе рәисе Шамил Агиев, Ислам сәүдә-сәнәгать һәм авыл хуҗалыгы палатасы (ICCIA) генераль секретаре Йосыф Хәсән Хәлави, Төркия сәүдә палаталары һәм сәүдә биржалары берлеге президенты Рифат Хисарҗыклыоглу һәм кайбер илләрнең ССП җитәкчеләре катнашты.

Дискуссиядә катнашучылар үзләренең Сәүдә-сәнәгать палаталарының эшчәнлеге, бизнес белән хезмәттәшлек итү тәҗрибәсе, коронавирус пандемиясе чорында эшкуарларга ярдәм итүнең яңа чараларын эшләү, шулай ук эшлекле элемтәләрне яңарту буенча агымдагы эш турында сөйләделәр.
Рөстәм Миңнеханов: Татарстанның сәүдә партнерлары арасында160ка якын ил бар